Þinglok – VG veltir vöngum – Svavar og misheppnuð samfylking Þegar þetta er skrifað , síðdegis laugardaginn 19. maí , er ekki vitað , hvort alþingi lýkur störfum í dag eða situr fram yfir helgi , en samkvæmt starfsáætlun þingsins átti störfum þess að ljúka í gær , föstudaginn 18. maí . Enn eru meira en 50 mál á dagskrá , samkomulag er um mörg þeirra , önnur vekja umræður og deilur . Með góðu móti er þó unnt að ljúka þingstörfum í dag , ef vilji er til þess . Stórmálið sem veldur óvissu snertir óskir smábátamanna um að halda sérstöðu sinni innan kvótakerfisins . Glufur í lögunum um stjórn fiskveiða hafa gagnast smábátamönnum vel hin síðari ár og vilja þeir geta haldið áfram að njóta þeirra tækifæra , sem þær veita þeim . Alþingi hefur hins vegar komist að niðurstöðu um að setja þessar veiðar undir stjórn með aflamörkum eins og veiðar annarra , þingið hefur einu sinni frestað að hrinda ákvörðun sinni um þetta efni í framkvæmd og þess hefur verið krafist , að enn verði gildistökunni frestað , að öðrum kosti kemur hún til sögunnar næsta haust . Eftir að hafa tekið þátt í viðræðum í útvarpsþættinum Í vikulokin í morgun undir stjórn Þorfinns Ómarssonar og með Össur Skarphéðinsson sem viðmælanda fór ég niður á þing upp úr hádeginu og var þá hópur smábátamanna þar til að ítreka kröfur sínar um áframhaldandi undanþágu frá lögunum um stjórn fiskveiða . Hvað sem mönnum finnst um málstað þessara ágætu sjómanna , hljóta þeir að dást að baráttu þeirra og þrautseigju , því að ekki eru menn fyrr sannfærðir um að náðst hafi samkomulag við þá um einhverja niðurstöðu , en þeir fara af stað með kröfur á nýjan leik og sækja þær af mikilli festu . Virðist aldrei unnt að finna þá lausn innan fiskveiðistjórnarkerfisins , sem kemur til móts við kröfur þeirra . Á þetta mál sér þá hliðstæðu við kjaradeilur sjómanna og útvegsmanna , að ógjörlegt sýnist vera að sættast á neitt í samskiptum aðila . Enn einu sinni varð alþingi að hlutast til um að koma flotanum úr höfn með setningu laga í vikunni , eftir að stærstu fiskiskipin höfðu legið í sex vikur bundin við bryggju og engin lausn á kjaradeilunni var í sjónmáli . Er það umhugsunar - og rannsóknaefni , hvað veldur því , að svo erfitt er að komast að samningsnundinni niðurstöðu um álitamál , sem snerta hagsmuni sjómanna , hvort heldur er um kjör þeirra að ræða eða réttarstöðu innan laganna um stjórn fiskveiða . VG veltir vöngum Í Morgunblaðinu föstudaginn 18. maí birtist frétt frá Akureyri þess efnis , að ekki væri víst hvort vinstri / grænir ( VG ) ætluðu að bjóða fram sér eða með öðrum í sveitarstjórnakosningunum vorið 2002 , þó var frá því skýrt í fréttinni , að Akureyrardeild VG hefði samþykkt að bjóða fram lista til bæjarstjórnar á Akureyri – en samþykktin er skýrð á þann veg , að aðeins hafi verið samþykkt að bjóða fram ( sem ætti að þykja nein frétt ) en ekki með hvaða hætti framboðið ætti að vera . Á fundinum var þó ekki mikill áhugi á samstarfi við aðra flokka . Í sveitarstjórnakosningum 1998 áttu Alþýðuflokkur , Alþýðubandalag og Kvennalisti aðild að Akureyrarlistanum . Hann var því með svipuðu sniði og R-listinn í Reykjavík nema í höfuðborginni var Framsóknarflokkurinn þátttakandi í hinu sameiginlega vinstra framboði . Eftir kosningarnar gekk Akureyrarlistinn til meirihlutasamstarfs við Sjálfstæðisflokkinn , en skoðanakannanir sýna mjög sterka stöðu sjálfstæðismanna á Akureyri um þessar mundir . Í Morgunblaðinu er rætt við Valgerði Jónsdóttur , formann kjördæmisráðs VG í Norðurlandi eystra . Hún segir , að samstarfsmenn VG í Samfylkingunni hafi leitast við að koma samfylkingarstimpli á Akureyrarlistann , en það sé fráleitt - þetta sé samfylkingarfólk þó að gera víðar um landið , þegar rætt sé um þessa sameiginlegu lista . Besta dæmið um þessa þörf samfylkingarmanna fyrir að eigna sér hin sameiginlegu framboð er að sjálfsögðu í Reykjavík , þar sem samfylkingarliðið setur hiklaust jafnaðarmerki á milli R-listans og Samfylkingarinnar og gerir það ekki síst með því að skírskota til þess , að Ingibjörg Sólrún Gísladóttir sé skýrasta stjarna Samfylkingarinnar . Eins og kunnugt er slær Ingibjörg Sólrún úr og í , þegar staða hennar gagnvart Samfylkingunni ber á góma , eitt er þó víst , að hennar gamli pólitíski vettvangur , Kvennalistinn , er nú aðeins til á spjöldum sögunnar og var það Ingibjörgu Sólrúnu töluvert kappsmál , svo að ekki sé meira sagt , að hann rataði beina leið þangað , eftir að hún hafði notað hann sem vogarafl í borgarstjórastólinn . Í DV í morgun , laugardaginn 19. maí , er að finna forvitnilega úttekt á stöðu VG og R-listans í Reykjavík undir fyrirsögninni : Hriktir í stoðum Reykjavíkurlistans – og ástæðan er sú , að hluti VG telur réttast að bjóða fram sér í höfuðborginni . Rætt er við Ármann Jakobsson , sem á sæti í stjórn Reykjavíkurfélags VG , og segir hann algjörlega óljóst , hvort VG muni eiga aðild að R-listanum , það hafi ekki einu sinni verið ákveðið , hvort þeir ætli í viðræður um málið við Samfylkinguna , Framsóknarflokkinn eða Ingibjörgu Sólrúnu , ef áfram á að líta á hana sem sjálfstætt en flokkslaust pólitískt afl í þessu samstarfi . VG-fólk er að velta því fyrir sér , hvort það eigi að rugla reitum með Samfylkingunni , sem tapar í skoðanakönnunum á meðan VG eykst ásmegin . VG ætlar að funda um málið í lok maí og þá skýrast línur eitthvað en Ingibjörg Sólrún segir við DV , að R-listinn hafi allt sumarið til að ákveða , hvernig hann ætlar að haga sínum innri málum fyrir næstu kosningar . Ármann segir , að afstaða VG muni ráðast af málefnum auk þess sem það muni vega þungt , að þeir séu engir vinir Sjálfstæðisflokksins . Frá sjónarhóli sjálfstæðismanna er sama , hvor kosturinn er valinn , það er að VG ákveði að vera með í R-listanum eða standa utan við R-listann . Hvers vegna ? kann einhver að spyrja . Jú , fari VG í R-listann tapa vinstri / grænir sérstöðu sinni , þeir ganga í pólitískt bandalag við Samfylkinguna og Framsóknarflokkinn í höfuðborginni og þar með þvert á málflutning sinn og sérstöðu á alþingi . Þeir , sem fylgdust með eldhúsdagsumræðunum á alþingi miðvikudaginn 16. maí , heyrðu , að það er engin séstök vinátta milli þingmanna VG og framsóknar . Stafar þetta af því , að þessir flokkar eru að takast á um atkvæði og hylli kjósenda , færu þeir saman í framboð undir merkjum R-listans yrði sérstaða VG gagnvart framsókn ekki til marks um annað en sýndarmennsku , þess vegna er kannski engin furða , að Sigrún Magnúsdóttir , sem kom úr Framsóknarflokknum inn í R-listann , og Alfreð Þorsteinsson , sem kom úr sömu átt í R-listann , vilja ólm , að VG verði með sér á framboðslista í Reykjavík næsta vor - þau vita , að það er besta leið framsóknar til að taka allan brodd úr málflutningi VG . Hinn kosturinn , að VG bjóði fram sérstakan lista í Reykjavík , yrði í samræmi við innbyrðis sundurþykkju vinstri manna og með því að sýna hana færi glorían af þeirri póltísku blekkingu , sem R-listinn er í raun og veru . Í umræðum um framtíð R-listans er mönnum gjarnt að ræða um að fælingarmáttur Sjálfstæðisflokksins sé helsta lím þeirra flokksbrota , sem nú standa að baki listanum . Þessi hræðsluáróður kann að hafa áhrif á einhverja vinstrisinna en hann er innantómur spuni , þegar litið er til kosta vinstri manna um þessar mundir og stöðu Sjálfstæðisflokksins . Svavar og misheppnuð samfylking . Svavar Gestsson sendi herra hefur staðið í nokkurri fjarlægð frá stjórnmálabaráttunni og ættjörðinni síðan hann hóf störf í utanríkisþjónustunni . Í samtali við Kolbrúnu Bergþórsdóttur á DV , laugardaginn 19. maí , segir hann meðal annars : „ Á vinstri vængnum eru nú tveir flokkar . Samfylkingin býr við innri vandamál , erfiðan arf , og það er ekkert einkennilegt að það taki hana tíma að leysa úr þeim málum . Samfylkingin erfði í raun og veru innri vandamál allra flokkanna sem að henni stóðu . Staða Vinstri grænna er ekki eins erfið . Ég heyri menn segja að það myndi breyta mjög miklu fyrir Samfylkinguna ef Ingibjörg Sólrún færi inn á þann vettvang . Ég held að það sé rétt , hún er öflugur stjórnmálamaður , en hvort hún gerir það er svo annað mál . Hún er líka afar bundin Reykjavík og ég sé ekki að hún eigi heimangengt eins og er . Stundum er sagt að Samfylkingin sé eins og Alþýðuflokkurinn og Vinstri grænir eins og Alþýðubandalagið . Það er að nokkru leyti rétt en í raun eru báðir þessir flokkar í dag þó aðallega nýir flokkar og öðru vísi flokkar sem eru að bregðast við umhverfinu á nýjum forsendum . Hið sama má reyndar segja um stjórnarflokkana og það er eðli stjórnmálanna : Ekkert stendur nokkurn tíma kyrrt . Allt breytist um leið og tíminn færist fram . " –Af hverju hættirðu í pólitík ? spyr Kolbrún síðan Svavar . „ Því mun ég svara síðar í ítarlegra máli en mér fannst hæfilegt að skipta um á þessi ( svo ) stigi enda hafði ég verið í stjórnmálum mestalla ævina . Ég var samfylkingarmaður með litlum staf ; þannig skilið að ég vildi að allir vinstri menn væru saman í einum flokki . Sú hugsun gekk ekki upp og mér er til efs að hún verði raunhæf á nýjan leik fyrr en eftir marga áratugi . " Svavar Gestsson og Ragnar Arnalds voru þeir í hópi þingmanna Alþýðubandalagsins , sem höfðu mesta vigt , þegar Samfylkingin kom til sögunnar og gengu báðir til liðs við hana . Ragnar hefur nú gengið í lið með VG og Svavar lýsir yfir því , að hann eigi engan flokk á áhorfendabekknum en samfylkingardraumurinn hafi ekki ræst og muni ekki rætast fyrr en eftir marga áratugi . Þessi viðhorf reyndra stjórnmálamanna , sem vildu sameina vinstri menn segja mikla sögu . Menn ættu að skoða þau í tengslum við allt , sem sagt var , þegar Samfylkingin kom til sögunnar . Þá átti eins og með R-listanum að setja Sjálfstæðisflokknum stólinn fyrir dyrnar – raunin hefur orðið önnur . Sé hinu pólitíska kastljósi beint að R-listanum kemur í ljós , að hann stendur á brauðfótum og sundurlyndið innan hans á bakvið stjórnlyndan borgarstjóra stendur vexti og viðgangi Reykjavíkur fyrir þrifum .